Ένα νέο περιστατικό καταστρατήγησης της εργατικής και ασφαλιστικής νομοθεσίας ήρθε στο φως της δημοσιότητας.

Εργαζόμενοι επιχείρησης εστίασης στη Λάρισα κατήγγειλαν χθες στην Επιθεώρηση Εργασίας πως απολύθηκαν επειδή δεν... επέστρεψαν στους εργοδότες τους το δώρο των Χριστουγέννων, σύμφωνα με την υπόδειξη!

Πολλές επιχειρήσεις, λόγω της υποχρεωτικότητας καταβολής του δώρου Χριστουγέννων και προκειμένου να εμφανίζονται νόμιμες, το πιστώνουν εμπροθέσμως στους τραπεζικούς λογαριασμούς των εργαζομένων.

Οι εργαζόμενοι, ανταποκρινόμενοι στις «ανάγκες» των εργοδοτών και για να μη χάσουν τη θέση τους, ή το επέστρεφαν ή το συμψήφιζαν με τις μηνιαίες αποδοχές τους.

Σύμφωνα με πληροφορίες, στη συγκεκριμένη επιχείρηση, πέντε αρχικά εργαζόμενοι, φοιτητές κατά πλειοψηφία, με ημιαπασχόληση, επαναστάτησαν και αποφάσισαν να μην το επιστρέψουν.

Ο εργοδότης, έχοντας διαμηνύσει και ξεκάθαρα αποσαφηνίσει πως οι συμβάσεις εργασίας για όσους δεν επιστρέψουν το δώρο θα καταγγελθούν, προχώρησε στην απόλυση των εργαζομένων.

Πηγή: onlarissa, Εφημερίδα Ελευθερία